Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/388/ΕΟΚ σχετικά με το κοινό σύστημα φόρου προστιθέμενης αξίας - μεταβατικές διατάξεις που χορηγούνται στη Δημοκρατία της Αυστρίας και στην Πορτογαλική Δημοκρατία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΔΗΜΟΚΡΑΤΙΑ ΤΗΣ ΑΥΣΤΡΙΑΣ

1. Το άρθρο 2 στοιχείο ε) του παραρτήματος XV-μέρος ΙΧ " Φορολογία" της πράξης προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Κοινότητα [1] επέτρεπε στην Αυστρία την παρέκκλιση από το άρθρο 28 παράγραφος 2 της έκτης οδηγίας ΦΠΑ 77/388/ΕΟΚ [2] και την εφαρμογή έως τις 31 Δεκεμβρίου 1998, μειωμένο συντελεστή κατά την εκμίσθωση ακίνητης περιουσίας για χρήση ως κατοικίας υπό την προϋπόθεση ότι ο συντελεστής αυτός δεν ήταν κατώτερος του 10%.

[1] ΕΕ C 241 της 29.8.94,σ.335

[2] ΕΕ L 145 της 13.06.1977, σ. 1. Οδηγία όπως τροποποιήθηκε τελευταία από την οδηγία 99/85/ΕΚ (ΕΕ L 277 της 28.10.1999, σ .34

2. Από την 1η Ιανουαρίου 1999, η εκμίσθωση ακίνητης περιουσίας για χρήση ως κατοικίας πρέπει να απαλλάσσεται από το ΦΠΑ, χωρίς δικαίωμα επιστροφής του εισπραχθέντος στα προηγούμενα στάδια φόρου, κατ´εφαρμογή των διατάξεων του άρθρου 13, τίτλος Β, στοιχείο β) της έκτης οδηγίας ΦΠΑ. Ωστόσο, η Αυστρία δύναται να παρέχει στους υποκείμενους στον φόρο δικαίωμα επιλογής φορολογήσεως σύμφωνα με το άρθρο 13 τίτλος Γ, στοιχείο α) της εν λόγω οδηγίας. Στην περίπτωση αυτή, θα πρέπει να εφαρμόζεται κανονικός συντελεστής ΦΠΑ καθώς και οι συνήθεις κανόνες για το δικαίωμα έκπτωσης του ΦΠΑ.

3. Ωστόσο, η Αυστρία εκτιμά ότι το μέτρο παρέκκλισης εξακολουθεί να είναι απαραίτητο, ιδίως, λόγω του ότι το μεταβατικό καθεστώς του ΦΠΑ ισχύει πάντα και ότι η κατάσταση δεν άλλαξε στην ουσία από τη στιγμή της διαπραγμάτευσης της πράξης προσχώρησής της. Ως εκ τούτου, επιθυμεί να συνεχίσει να φορολογεί τις εν λόγω μισθώσεις εφαρμόζοντας μειωμένο συντελεστή ΦΠΑ δεδομένου ότι η κατάργηση του μειωμένου συντελεστή 10% (αντικαθιστώντας τον είτε από κανονικό συντελεστή ύψους 20%, είτε από απαλλαγή χωρίς δικαίωμα έκπτωσης θα είχε αναπόφευκτα ως συνέπεια την αύξηση των τιμών των μισθώσεων ακινήτων στο επίπεδο του τελικού καταναλωτή, η οποία θα ήταν αντίθετη με τη στεγαστική πολιτική της.

4. Λαμβάνοντας υπόψη, τα ανωτέρω επιχειρήματα που προέβαλε η Αυστρία καθώς επίσης, το γεγονός ότι η παρέκκλιση που χορηγήθηκε στην Αυστρία δεν αποτέλεσε αντικείμενο καμίας καταγγελίας, η Επιτροπή είναι της γνώμης ότι όσον αφορά την εκμίσθωση ακινήτων για χρήση ως κατοικίας ο κίνδυνος στρέβλωσης του ανταγωνισμού θεωρείται ανύπαρκτος.

5. Λαμβανομένων υπόψη των ανωτέρω η Επιτροπή προτείνει την παράταση της ισχύος του μέτρου παρέκκλισης ενόσω η εφαρμογή του περιορίζεται στη μεταβατική περίοδο που προβλέπεται στο άρθρο 28 ιβ) της έκτης οδηγίας.

ΔΗΜΟΚΡΑΤΙΑ ΤΗΣ ΠΟΡΤΟΓΑΛΙΑΣ

6. Η Πορτογαλία εφάρμοζε μειωμένο συντελεστή 8% στις υπηρεσίες τροφοδοσίας πριν από το 1991. Δυνάμει του άρθρου 28 παράγραφος 2, στοιχείο δ) της έκτης οδηγίας, που θεσπίσθηκε με την οδηγία 92/77/ΕΟΚ της 19ης Οκτωβρίου 1992 [3], η Πορτογαλία συνέχισε να εφαρμόζει το συγκεκριμένο συντελεστή.

[3] ΕΕ L 316 της 31.10.1992, σ.1

7. Ωστόσο, μετά τη γενικότερη τροποποίηση των συντελεστών και, ιδίως, για πολιτικούς και δημοσιονομικούς λόγους, οι υπηρεσίες αυτές υπεβλήθησαν στον κανονικό συντελεστή από το 1992.

8. Από την 01.07.96, σε συνέχεια καταγγελιών των εκπροσώπων του τομέα, η Πορτογαλία θέλησε να θεσπίσει εκ νέου μειωμένο συντελεστή στις εν λόγω υπηρεσίες, λόγω του ότι η διατήρηση του κανονικού συντελεστή θα είχε πολλές αρνητικές συνέπειες.

9. Ειδικότερα, η Πορτογαλία εκτιμά ότι η φορολόγηση αυτών των υπηρεσιών εφαρμόζοντας κανονικό συντελεστή θα είχε κατ´αρχήν ως συνέπεια την αύξηση των τιμών των υπηρεσιών των εστιατορίων σε επίπεδο τελικού καταναλωτή και θα υπήρχε επίσης κίνδυνος σημαντικής μείωσης των θέσεων απασχόλησης. Στο πλαίσιο της πολιτικής καταπολέμησης της ανεργίας, η εφαρμογή μειωμένου συντελεστή ΦΠΑ είναι δυνατόν να επιφέρει σημαντικά αποτελέσματα.

10. Επιπροσθέτως, η εφαρμογή του κανονικού συντελεστή στις εν λόγω υπηρεσίες ενδέχεται να παρακινεί τις συγκεκριμένες επιχειρήσεις να δημιουργούν ή να διατηρούν παράνομες θέσεις εργασίας, ήτοι, θέσεις εργασίας που αφορούν συνήθως το ανειδίκευτο προσωπικό ή το προσωπικό με χαμηλή ειδίκευση, που είναι πρόθυμο να δεχθεί αυτές τις συνθήκες.

11. Ωστόσο, το άρθρο 28 παράγραφος 2, στοιχείο ε) της έκτης οδηγίας, που προβλέπει ότι τα κράτη μέλη που θα εφάρμοζαν μειωμένο συντελεστή την 1.1.91 δύνανται να εφαρμόσουν μειωμένο συντελεστή που δεν είναι κατώτερος του 12% στις υπηρεσίες τροφοδοσίας, δεν παρέχει πλέον αυτή τη δυνατότητα δεδομένου ότι η Πορτογαλία κατήργησε το μειωμένο συντελεστή το 1992.

12. Λαμβανομένων υπόψη των επιχειρημάτων που προέβαλε η Πορτογαλία και επίσης δεδομένου ότι η εφαρμογή του μειωμένου συντελεστή δεν αποτέλεσε αντικείμενο καμίας καταγγελίας, η Επιτροπή θεωρεί ότι, όσον αφορά τις υπηρεσίες τροφοδοσίας, δεν υπάρχει κίνδυνος στρέβλωσης του ανταγωνισμού λόγω του ότι το εν λόγω μέτρο εφαρμόζεται μόνο στην Πορτογαλία.

13. Λαμβανομένων υπόψη των ανωτέρω, η Επιτροπή προτείνει παρέκκλιση στο πλαίσιο των μεταβατικών διατάξεων που προβλέπονται στο άρθρο 28 της έκτης οδηγίας προκειμένου να επιτραπεί στην Πορτογαλία να εφαρμόσει μειωμένο συντελεστή στον τομέα της τροφοδοσίας, στο μέτρο που η εφαρμογή του περιορίζεται στη μεταβατική περίοδο που προβλέπεται στο άρθρο 28 ιβ) της ίδιας οδηγίας.

ΣΧΟΛΙΑΣΜΟΣ ΤΩΝ ΑΡΘΡΩΝ

´Αρθρο πρώτο

Το άρθρο αυτό αποσκοπεί στην προσθήκη στο άρθρο 28 παράγραφος 2 της οδηγίας 77/388/ΕΟΚ, δύο νέων σημείων : του σημείου ι), που επιτρέπει στην Αυστρία να διατηρήσει την εφαρμογή μειωμένου συντελεστή στη εκμίσθωση ακίνητης περιουσίας για χρήση ως κατοικίας και του σημείου ια) που επιτρέπει στην Πορτογαλία να εφαρμόσει μειωμένο συντελεστή στις υπηρεσίες τροφοδοσίας.

´Αρθρα 2 έως 4

Τα άρθρα αυτά προβλέπουν τα μέτρα για την έναρξη ισχύος της οδηγίας.

1999/0272 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 77/388/ΕΟΚ σχετικά με το κοινό σύστημα φόρου προστιθέμενης αξίας - μεταβατικές διατάξεις που χορηγούνται στη Δημοκρατία της Αυστρίας και στην Πορτογαλική Δημοκρατία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής [4],

[4] ΕΕ C της , σ. .

τη γνώμη του Ευρωπαϊκού Κοινοβουλίου [5],

[5] ΕΕ C της , σ. .

τη γνώμη της Οικονομικής και Κοινωνικής Επιτροπής [6],

[6] ΕΕ C της , σ. .

Εκτιμώντας τα εξής :

(1) Το άρθρο 2 στοιχείο ε) του παραρτήματος XV τμήμα IX "Φορολογία" της πράξης προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Κοινότητα [7] προέβλεπε για την Αυστρία τη δυνατότητα παρέκκλισης από το άρθρο 28 παράγραφος 2 της οδηγίας 77/388/ΕΟΚ [8] του Συμβουλίου της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους του κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση, όπως τροποποιήθηκε τελευταία από την οδηγία 1999/85/ΕΚ [9], και της επέτρεπε να εφαρμόζει, μέχρι την 31η Δεκεμβρίου 1998, μειωμένο συντελεστή στην εκμίσθωση ακίνητης περιουσίας για χρήση ως κατοικίας, υπό την προϋπόθεση ότι ο συντελεστής αυτός δεν ήταν κατώτερος του 10%.

[7] ΕΕ C 241 της 29.08.1994, σ. 335

[8] ΕΕ. L 145, της 13 Ιουνίου 1977, σ.1

[9] ΕΕ L 277 της 28.10.1999, σ.34

(2) Από την 1η Ιανουαρίου 1999, η εκμίσθωση ακίνητης περιουσίας ως κατοικίας πρέπει να απαλλάσσεται από το ΦΠΑ, χωρίς δικαίωμα επιστροφής του εισπραχθέντος στα προηγούμενα στάδια φόρου, κατ´εφαρμογή των διατάξεων του άρθρου 13, τίτλος Β, στοιχείο β) της έκτης οδηγίας ΦΠΑ. Ωστόσο, η Αυστρία δύναται να παρέχει στους υποκείμενους στο φόρο δικαίωμα επιλογής φορολογήσεως σύμφωνα με το άρθρο 13 τίτλος Γ, στοιχείο α) της εν λόγω οδηγίας. Στην περίπτωση αυτή, θα πρέπει να εφαρμόζεται κανονικός συντελεστής ΦΠΑ καθώς και οι συνήθεις κανόνες για το δικαίωμα έκπτωσης του ΦΠΑ.

(3) Αν και το διάστημα ισχύος της παρέκκλισης έχει λήξει, η Αυστρία θεωρεί ότι το μέτρο αυτό είναι απαραίτητο, κυρίως λόγω του ότι εξακολουθεί να ισχύει το μεταβατικό καθεστώς του ΦΠΑ και η κατάσταση δεν έχει ουσιαστικά μεταβληθεί από τη στιγμή της διαπραγμάτευσης της πράξης προσχώρησης της Αυστρίας.

(4) Επίσης, η Αυστρία επισημαίνει ότι η κατάργηση του μειωμένου συντελεστή 10% θα είχε αναπόφευκτα ως συνέπεια την αύξηση των τιμών των μισθώσεων ακινήτων στο επίπεδο τελικού καταναλωτή.

(5) Η Πορτογαλία εφάρμοζε μειωμένο συντελεστή 8% στις υπηρεσίες τροφοδοσίας την 1η Ιανουαρίου 1991. Δυνάμει των διατάξεων του άρθρου 28 παράγραφος 2, στοιχείο δ) της οδηγίας 77/388/ΕΟΚ που θεσπίσθηκαν με την οδηγία 92/77/ΕΟΚ της 19ης Οκτωβρίου 1992 [10], η Πορτογαλία εξακολούθησε να εφαρμόζει το μειωμένο συντελεστή. Ωστόσο, ύστερα από γενικότερη τροποποίηση των συντελεστών και, ειδικότερα, για πολιτικούς και δημοσιονομικούς λόγους, οι υπηρεσίες αυτές υπεβλήθησαν από το 1992 στον κανονικό συντελεστή.

[10] ΕΕ L 316 της 31.10.1992, σ.1

(6) Η Πορτογαλία επιθυμεί να επιβάλει εκ νέου μειωμένο συντελεστή για τις υπηρεσίες της, δεδομένου ότι η διατήρηση του κανονικού συντελεστή θα είχε αρνητικές συνέπειες, κυρίως, από την άποψη της απασχόλησης και της προώθησης της παράνομης εργασίας. Επίσης, η εφαρμογή του κανονικού συντελεστή θα επιβάρυνε τις τιμές των υπηρεσιών των εστιατορίων στο επίπεδο του τελικού καταναλωτή.

(7) Δεδομένου ότι οι εν λόγω παρεκκλίσεις αφορούν υπηρεσίες οι οποίες παρέχονται στο εσωτερικό των κρατών μελών, θα πρέπει να θεωρηθεί ότι δεν υφίσταται κίνδυνος στρέβλωσης του ανταγωνισμού.

(8) Υπό αυτές τις συνθήκες, θα ήταν δυνατόν να προβλεφθεί η επιστροφή στην προηγούμενη κατάσταση τόσο για την Αυστρία όσο και για την Πορτογαλία, στο βαθμό που ο μειωμένος συντελεστής περιορίζεται στη μεταβατική περίοδο που αναφέρεται στο άρθρο 28 ιβ) της οδηγίας 77/388/ΕΟΚ. Είναι ωστόσο, αναγκαίο η Αυστρία να λάβει τα αναγκαία μέτρα για να εξασφαλίσει ότι η εισαγωγή μειωμένου συντελεστή που προβλέπεται από το συγκεκριμένο μέτρο παρέκκλισης δεν θα έχει επιπτώσεις στους ιδίους πόρους των Ευρωπαϊκών Κοινοτήτων που προέρχονται από τον ΦΠΑ, των οποίων η βάση υπολογισμού πρέπει να ανασυσταθεί σύμφωνα με τον κανονισμό (ΕΟΚ, ΕΥΡΑΤΟΜ) αριθ. 1553/89.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :

Άρθρο 1

Η οδηγία 77/388/ΕΟΚ τροποποιείται ως εξής :

Στο άρθρο 28 παράγραφος2 της οδηγίας 77/388/ΕΟΚ, προστίθενται τα ακόλουθα σημεία :

ι) Η Δημοκρατία της Αυστρίας δύναται να εφαρμόσει στην εκμίσθωση ακίνητης περιουσίας ως κατοικίας έναν από τους δύο μειωμένους συντελεστές που προβλέπονται στο άρθρο 12 παράγραφος 3 του στοιχείου α), τρίτο εδάφιο, υπό την προϋπόθεση ότι ο συντελεστής αυτός δεν θα είναι κατώτερος του 10%.

ια) Η Πορτογαλική Δημοκρατία δύναται να εφαρμόσει στις υπηρεσίες τροφοδοσίας έναν από τους δύο μειωμένους συντελεστές που προβλέπονται στο άρθρο 12, παράγραφος 3 στοιχείο α), τρίτο εδάφιο, υπό την προϋπόθεση ότι ο συντελεστής αυτός δεν είναι κατώτερος του 12%.

Άρθρο 2

1. Τα κράτη μέλη που αναφέρονται στον άρθρο 1, θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά με αυτές τις διατάξεις.

´Οταν τα κράτη μέλη θεσπίζουν τις διατάξεις του πρώτου εδαφίου, οι διατάξεις αυτές αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Τα κράτη μέλη καθορίζουν τον τρόπο με τον οποίο γίνεται η σχετική αναφορά.

2. Τα κράτη μέλη που αναφέρονται στο άρθρο 1 ανακοινώνουν στην Επιτροπή τα κείμενα όλων των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την ημέρα της δημοσίευσή της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1999 και μέχρι το τέλος της μεταβατικής περιόδου που προβλέπεται στο άρθρο 28 ιβ) της έκτης οδηγίας.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, [&]

Για το Συμβούλιο

Ο πρόεδρος